ToekomsVenster: Moenie hier parkeer nie(Foto: Jackson Simmer/Unsplash) “Vandag gee ek vir julle die keuse: kies tussen lewe en dood. Kies of julle wil hê dat dit voorspoedig met julle moet gaan, en of julle wil hê teëspoed moet al agter julle aantrek. God in die hemel en al die mense op aarde sien wat julle vandag kies. Ag, mag julle tog maar die lewe kies! Dan wag daar ’n wonderlike toekoms vir julle en vir julle kinders en kleinkinders.” – Deuteronomium 30:19 DB Interessant hoe alledaagse dinge ŉ mens aan geestelike waarhede kan herinner. Padtekens het veral baie toepassingsmoontlikhede. Ek glo dat jy al ŉ padteken gesien het wat jou nie toelaat om op ŉ spesifieke plek te parkeer nie. Dit is gewoonlik ŉ ronde sirkel met ŉ P in wat met ŉ streep doodgetrek is. Ons wil dikwels parkeer by ons hartseer, teleurstellings en trauma. Vir sommige raak hierdie ongelukkige omstandighede ŉ stuk sekuriteit. Nou het hulle ŉ rede waarom hulle altyd swartgallig, negatief en depressief is. Hulle parkeer by die omstandighede en hervat nie weer die reis nie. Ander parkeer weer omdat dit vir hulle ander se belangstelling, omgee en selfs versorging bring. Die aandag is kosbaar en word andersins ontbeer. Derhalwe hier parkeer waar ek vir ŉ tydjie warmte en omgee kan beleef. Die seer dinge van die lewe durf jou nie vir lang periodes gevange te hou nie. Ja, die lewe gebeur en dit is somtyds baie fel. Moenie aan die versoeking toegee om te parkeer nie. As dit moet, skep asem, hergroepeer en gaan aan met projek lewe. Dit beteken nie dat ŉ mens nie tyd moet neem om deur die ongelukkigheid te werk nie. Iewers egter moet daar afsluiting wees. Jy kan nie in ontkenning bly voortleef nie. Die oorwinning en deurbraak kom wanneer jy by wyse van spreke die volgende kilometer aandurf. Dit is soos iemand wat van ŉ perd afgeval het. Dit laat jou met ŉ oordrewe gevoel van versigtigheid en selfs vrees. Mense wat weet sal jou aanraai om so gou as moontlik, desnoods net na die afval, dit weer op die perd te waag. Iewers bemeester jy dan die kuns om op die perd te bly. So gesien lei die seerkry, wat dit ook al mag wees, tot ŉ oorwinning. Dit rus jou toe vir die lewe. Dit maak jou sterker. Moenie dat jou swaarkry jou ŉ bitter, onvergenoegde en depressiewe mens maak nie. Dit het nou gebeur. Jy kan nou niks daaraan verander nie. As dit dan moet, laat die motor effens luier, kry die spul in rat en kyk na al die geskenke op pad na jou bestemming. Jesus het terwille van die prys nie die felheid van die kruis ontduik nie. Hy het sy kop opgetel en gedoen wat moontlik was om te doen, sodat ons hoop mag hê in hierdie stukkende wêreld. Doen dit net, gaan aan met die lewe. Kom in rat en ry verder!